정조 24년
庚申五月初二日寅時上御熙政堂常參兼行次對入侍時行左承旨鄭尙愚右承旨兪漢寧左副承旨徐有聞右副承旨朴崙壽同副承旨韓致應東班左議政沈煥之吏曹判書徐龍輔禮曹判書李晩秀漢城右尹申大謙戶曹參議洪樂恒司諫沈奎魯掌令康聖翊持平鄭時善校理金熙采副校理閔耆顯吏曹正郞閔榮祖戶曹正郞洪章煥監察鄭基煥司錄李㬖西班西春君爗靑城尉沈能建行上護軍李祖源行兵曹判書金載瓚行上護軍李秉鼎刑曹判書李得臣知訓鍊院事徐有大行護軍申大謙李得濟刑曹參知李漢豐行護軍李書九兵曹參知李益運同知中樞府事李章漢工曹參議高廷憲兵曹正郞尹孝寬刑曹佐郞李羲淵工曹佐郞金時衡記事官金啓溫假注書呂東植記注官金啓濂記事官李存秀檢校直閣沈象奎金近淳以次就位引儀引常參官行四拜訖引儀唱有啓事官陞殿無啓事官退出承史及煥之等以次陞殿進伏煥之曰數日日氣極熱悶旱憂勤之中聖體若何上曰一樣矣煥之等曰寢睡水剌之節何如上曰一樣矣煥之等曰王大妃殿氣候若何上曰一樣矣煥之等曰惠慶宮氣候若何上曰一樣矣上曰日旱如此祈雨不容少緩故昨亦召見禮判畿伯詢問已例之如何當此渴急之時奚暇顧格例而凡事不可無體貌聞畿伯言則畿內諸邑尙無禱雨處云初意則雖今日欲使之受香矣外邑之所不及爲者先自京中始設事面甚如何令畿伯使卽探問狀聞而待其狀聞始欲設行其前若得雨則豈非萬幸乎今日亦以憂勤之意召接卿等矣煥之曰聖敎誠然大抵祈雨之擧專爲三農故自外邑先行事體當然蓋聞外邑農形則畿內尤甚於三南而有水根處皆已移秧其未及移者皆沙石高燥之地趁今得雨則優可爲大登故人情不至於遑汲矣上曰次對爲之臺諫去來該房出去催促也漢寧承命退出上曰太常祭物今日當爲看品提調則先退也龍輔先退有聞曰掌令康聖翊旣書進字忽又懸病事體所在極爲未安推考警責何如上曰依爲之出擧條煥之曰卽見持平李重蓮所懷則以爲一旱跨月春牟辦歉當此捧還之時竝以本色責納則參以事情準捧無路在前如此之時或作租或作錢已多其例今亦就其最歉邑分數執錢而執錢之際倉吏之低仰其弊多端一從詳定價毋敢闊狹之意預令知委事請令廟堂稟處矣今年麥事雖未均熟而還穀執錢係是法外決不可議到麥還過多處量宜作租或有其例而目下事勢果難準捧則道臣自當狀請變通亦不必先爲發令使秋後納糶之民重添換色之弊今姑置之何如上曰依爲之出擧條煥之曰言而禁之是謂防民古語云防民甚於防川謂其不可防也今設法而三司不得言某事某事者非聖朝之事也惟我聖上學貫天人德侔堯舜但此一事抑有愧於漢唐中主而甚至有依啓而不下傳旨者矣今殿下一言一動皆爲春宮法奚但爲天下萬世法而已哉臣伏願殿下穆然遠覽亟收禁言之令以光聖德以靖世道焉上曰設禁不得已也傳旨之未下非其時也出擧條煥之曰聖人固有不得已之事而如不得已而用兵者亦何嘗經年閱歲久而未已乎且況用言之法言可用則用之不可用則置之又或可罪則罪之而已以此設禁俾不得言于今幾年尙靳反汗之音此豈聖世之所宜有哉上曰卿言果好矣大抵禁令云者如國典之牛酒松外此凡百禁令皆能使民不犯于有司也今則在法當勘者以言設禁使之言此而不得言彼書之臺閣付之院壁臺臣眩於擧行入院者多不知爲何事往古來今寧有如許國體而後世若又引用則其弊當如何哉此亦時措之宜而有不獲已者存焉苟使朝廷之上擧措稱停雖或有參差異同之論奉承違拂之間若能有一副規模則初何至於設禁而防之乎於是乎不得不有禁令而近來風習比前稍勝若使俗弊丕變朝象改觀則禁令之收還亦非難事矣日前臺啓以量處間姑停書出於朝紙云此亦不成說矣量處者卽自上量處之謂也若出姑停則當以處分間姑停書出而有此做錯此亦政院之不善擧行也大抵姑停與停啓有異姑停云者姑停此啓以待處分之謂也且以年前朴宗甲等事言之伊時臺啓亦在姑停之中其後無礙甄用有爲雄藩者有爲正卿者以至于文衡之至淸至顯而臺啓則一番姑停之後更無停連之發落故故海伯李義駿以此爲嫌而徐榮輔之始欲引義者亦此也臺啓何等體重而停連之無常如此豈不有關於國體乎物故停啓自是例也而請拿請鞫之類已死之後若未聞知如年前柳師文事是也近來事無不如此豈非寒心處乎煥之曰臺啓體重批旨一字尤爲嚴重日前臺諫啓辭中處分間姑停誤以量處間姑停書出之承旨施以罷職之典何如上曰依爲之出擧條煥之曰景廟朝辛壬之歲群凶妖宦潛相交結欺蔽天聰謀危聖躬構出誣獄戕害忠賢幾傾我宗社思之膽寒言之髮豎惟我殿下承先朝精一之心法受先朝艱大之曆服凡所以闡義理之原嚴忠逆之辨者自有金科玉錘至于辛壬往事衮鉞昭森如赫日之中天發微揚幽褒忠而奬節者夫豈有餘憾哉當時又有世所稱五節度者其中李尙白時耇金時泰先爲贈職其後又贈諡柳就章沈榗贈職而未贈諡蓋因贈職之有先後未得一體贈諡而論其樹立則五人殆無差殊當聖朝闡揚義理扶樹風聲之日易名之或施或否不無斑駁之歎故兵使贈兵曹判書柳就章沈榗一體特施以節惠之典爲宜故敢此仰達矣上曰依爲之出擧條煥之曰故校理權景裕以文簡公臣金宗直之門人與金馹孫同死於戊午士禍其德器文行爲一世士類之所推重而死後家藏文籍殘缺無傳且無後孫于今數百餘年遺風餘韻徒爲鄕里多士之所景慕而感歎者也年前太歲之重逢戊午多士復起而誦其冤公議終有不可泯者方値聖朝摭往蹟揚幽芬之日宜施褒贈之典故敢此仰達矣上曰依爲之出擧條煥之曰故相臣李溵當時樹立實有可紀者矣近聞其家漸不如昔香火甚苟簡云其子學彬雖一番居水亦多長處令該曹外任調用以爲官享之地何如上曰卿意在於扶植然則試以閑邑更觀之可也出擧條煥之曰本兵摠轄禁旅別將之於判堂比諸各營中軍則雖或差間而參現於除職之初黜陟於考績之日等威體統亦可謂嚴且重矣近來爲別將者不知此箇事理壞例損體之擧一不而足此已有關國綱而其尤爲駭妄者崔東岳也且其叨任以來侵削禁旅厚招鄙瑣之謗陶甄庇覆雖出念舊之聖意而其在嚴朝體重戎政之道不可一向仍置施以削去仕版之典何如上曰依爲之出擧條煥之曰近來紀綱日漸陵夷閫帥設屯田則邑倅危言以逼之道伯推邑吏則該官移牒而不送履霜堅氷漸不可長蓋指此等事也故將臣金潝爲統帥時行水操時羅州牧使未及期會以虎頭牌馳校發捕該牧使從後門逃走至今尙傳於搢紳之間矣莫嚴者堂陛也莫重者體統也此後若有似此犯科者施以竄配之典以扶凌夷之紀綱何如上曰依爲之出擧條煥之曰近來奢汰之風日甚一日貴賤之衣章無別上下之等夷無分識者竊歎厥惟久矣嘗伏聞先朝下敎若曰予以木枕携之隨處而臥仍命諸臣依幕屛風竝令除之到今三十年間又復蕩然自臣等未免躬犯心常悚蹙然豈可以已有所犯而不思所以申明之方乎將兵之臣身在軍中暑不張傘寒不襲裘自昔伊然今也則不然將臣隨駕經宿之時不設毳幕乃有俗所謂房軍幕而鋪屛以防四面其費甚鉅占便之習亦甚駭然竝一體嚴禁何如上曰依爲之出擧條煥之曰此外別無可以仰奏者矣命就座尙愚曰今日次對時入侍時事變注書不爲隨入事甚未安當該注書所當重勘而本院請推之外無他可施之罰何以爲之乎上曰拿處可也出擧條仍敎曰該注書使之入來擧行事過後捧傳旨可也賤臣承命出傳事變假注書南吉寬進伏上曰備堂奏事人進前可也祖源曰當此求助之時果無可以仰奏者矣漢寧曰備局堂上李祖源旣已進前以無所懷仰達者事甚未安推考何如上曰依爲之出擧條載瓚曰日前以武南官制筵稟出擧條宣傳官守部將則將爲通融備擬而中樞府亦是武南當差之窠原擧條中改付標啓下以爲一體擧行之地何如上曰依爲之出擧條秉鼎曰捕廳紅索卽捕盜之具平民之一番被縛便作終身之累親戚棄之鄰里賤之除非干連竊盜及招引人物奸騙良女等罪則有不容一例縛去聞街上酗酒者間多閭巷衣冠之類而見捉於捕廳之禁則輒皆縛以紅索云此非近來始創者而酗酒之禁自有諸法司且一時使酒比諸群飮投牋猶有間焉則依諸法司例杖棍嚴治足矣何必用捕盜之紅索爲渠難洗之累哉臣意則從今爲始捕廳之捉去酗酒勿用紅索恐合事宜故敢此仰達矣上曰名以禁酗酒撓民之故致有卿言近日行公捕將從重推考奚特酗酒乎以不干之事侵撓平民必是校卒輩逞私憤之致各別嚴禁之意嚴飭捕將可也出擧條上曰今此重臣所奏捕將及曾經諸人以爲何如有大曰捕廳之有紅索所以號令於京外民間者也近來捕廳威令漸不如古此一事又爲禁斷則該廳之漸失古規誠不成說矣大顯曰捕廳之有紅索卽推捉頑民之具也今若禁之則於號令邊果爲所損矣得濟曰捕廳之禁酗酒非古也若謂非古例而歸之於他法司則已苟欲禁之而不用紅索則有非該廳發捕之道矣上曰此後更加嚴飭切勿擾民之意登筵左將言及右將同爲檢飭也上曰臺諫來待者使之登筵吉寬承命出傳與掌令康聖翊持平鄭時善偕入進伏漢寧曰掌令康聖翊持平鄭時善今日常參以時服登筵事甚駭然從重推考何如上曰依爲之出擧條得臣曰本曹定配罪人之發送也使京驛子詳記容疤押付雇馬廳載在大典通編則其來久矣昨年驛弊釐正時自廟堂知雇立之爲弊成節目永爲革罷使曹隷押付雇馬廳云而驛子猶有作奸之慮則曹隷比驛子尤是無根着之類出給重囚恐涉疎虞雇立之弊今已永罷更依舊例使各驛驛子輪回擧行可爲遵舊典杜後弊之道故敢此仰達矣上曰廟堂所見節目可以釐正付標啓下可也出擧條晩秀曰年前因正言李德鉉所啓咸鏡北關監試初試額數溯考法典以復原典事批旨有令該曹從長稟處之命矣謹考通編北道監試初試原額七十人而南關五十人北關二十人之分定未知創自何年當初定式蓋爲南關儒生之倍蓗於北關曾在肅廟朝亦有南北關均一分排之論而以難於變改寢而不行今若以北儒之比前稍多輕加增減則又恐有南關儒生紛拿之弊式年在前不可不及今稟定臺臣所奏置之何如上曰依爲之出擧條漢豐曰守令之三十朔瓜限猶有不足之歎而至於湖西之牙山一邑以兩年漕運後必爲遷轉故元無瓜限而其所遞易每在於三十朔內外迎送諸弊不一其端將至於莫可收拾之境矣且以漕運言之程途之遠近與兩南有異如或變通其次數則數遞之弊庶可矯救而瓜限進退事係重大下詢廟堂處之何如上曰依爲之出擧條上曰此則以草記稟處也益運曰各道營邑放債殖利之弊大關民隱稱以補民防役名色百千雖以生殖言之或以什三或以什五低仰惟意重歇無常不出十年之間一境吏民都歸債藪甚至於徵隣徵族始也救弊之方終爲厲民之階尾大難掉莫可救藥臣意則令廟堂行會諸道凡係放債之規一竝革罷其中如或有關係軍民不得不仍置者則守令報于道臣道臣報于廟堂許令存其名色而勿以錢分竝爲作穀生殖之規一依還分取耗俾除小民切骨之弊恐好故敢此仰達矣上曰下廟堂稟處出擧條命三司進前敎曰前啓只擧末端也奎魯等曰請亟寢罪人鄭致達妻出置罪名命釋之音依前還發配所仍令王府快正典刑上曰不允出擧條一行半刀割奎魯等曰請遲晩後物故罪人啓能亟施孥籍趾賊等凶種快施邦刑獻遂設鞫得情上曰不允出擧條奎魯等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑上曰不允出擧條奎魯等曰請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法上曰不允出擧條聖翊曰臣以遐外微蹤本不合於淸朝耳目之任而怵畏義分章皇出肅而常參有命旣呈進字本病添劇未得趁早入來及其最晩冒沒進參全昧格例時服登筵至被承宣請推之擧臣滿心慙悚無地自容以此情踪其何敢一刻晏然於臺次乎請命遞斥臣職上曰居在絶海之外筵體何知勿辭亦勿退待出擧條聖翊曰有新啓當奏下諭事矣上曰旣已避嫌之後何可始請下諭乎漢寧曰掌令康聖翊下諭啓辭不爲而避嫌徑先爲之推考何如上曰依爲之出擧條聖翊曰臣言議風采本不合於淸朝耳目之任而及其傳啓之際生疎顚錯有損臺體所失尤大至有承宣請推之擧惶愧無地以此情踪其何可一刻蹲冒於臺次乎請命遞斥臣職上曰勿辭亦勿退待出擧條上曰府前啓旣不傳啓洪檍事自當停啓乎聖翊曰臣果昧於格例未及傳啓矣上曰停啓之法臺臣若不傳啓則自歸於停啓而此則本非大事今則已爲停啓乎聖翊曰臣則不知本事輕重矣上曰此等事本不過一再連啓而止若欲停啓則仰奏也聖翊曰然則當停啓矣時善曰洪檍事以一人之見遽然停啓事甚未安矣上曰爾於今日常參初何不進而晩始入來乎時善曰別無情勢之可言而臣之言議本不合於臺選故不敢遽然承命矣上曰所奏極爲駭然以嶺人何不守嶺人本色而敢爲此猥屑之言乎命書榻敎曰持平鄭時善擧措奏對駭然刊削當該首擬銓官推考命書榻敎曰在外及有實病臺諫許遞奎魯曰請金甲島爲奴罪人更令王府嚴鞫得情快正王法上曰不允出擧條奎魯曰逆賊尙魯亟施孥戮之典上曰不允出擧條奎魯曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌上曰不允出擧條奎魯欲進奏下諭事上曰在外人已許遞下諭事置之奎魯曰傳旨未下之四啓關係何如義理何如無非極逆大懟罪關宗社而允兪雖降傳旨未下今已屢朔王章尙未夬施臣不勝訝惑憂憤之至請亟下傳旨令攸司卽速擧行焉上曰不允出擧條上曰旣請下諭之後豈可始傳新啓乎奎魯曰日前此啓以所懷頒布故今日始傳新啓矣漢寧曰司諫沈奎魯傳啓未畢而下諭事徑先爲之推考何如上曰依爲之出擧條奎魯曰臣愚迷譾劣不稱見職適當悶旱求助之時常參有命故怵畏義分章皇登對及至傳啓之際下諭啓辭例付末端而誤於舊啓已傳之後新啓未陳之前中間徑發至被承宣請推之擧臣滿心慙恧無地自容以此情踪其何敢一刻晏然於臺次乎請命遞斥臣職上曰擧措雖甚駭然今日入侍諸臺中無故在筵者只爾一人勿辭亦勿退待出擧條奎魯曰惟我聖上粤自初元憧憧一念深軫於生民之困瘁申嚴於貪吏之懲勵而廉勤無聞貪汚日甚臣實痛之慶尙右兵使李栢然往在西邑貪鄙之說一世喧傳一年未艾而及叨該閫專事肥己營捧太濫賂門大開軍民之侵虐已無可言而僧徒匠手若不保朝夕南來之說極其狼藉此等鄙貪之人不可置之於制閫之地請該兵使李栢然亟施譴削之典焉上曰南閫之罪證以西邑不可歸之一時風傳依啓出擧條奎魯曰國家所重無過於軍旅之事而諸營之中訓局爲最本營軍兵差充之法必先壯抄而得其有膂力有技藝有身手者以爲待年及夫軍額之有闕以次代定不得容私者卽不易之典也向來鄭觀采冒據中軍之任侵虐多端謗言喧騰而至於無罪軍兵除汰相續其代差定亦不循次暗捧賂錢始爲差充一額之差價定四十一年所捧殆近千金怨聲載路有足召災如此貪虐之類不可無懲請都監前中軍鄭觀采施以竄配之典焉上曰此非過去風傳丙申申禁嚴處分以後復聞此說其間百事之凡屬於紀綱邊無不解紐可以推知寧不寒心令該府拿囚東間軍丁除充捧賂之罪嚴覈捧口招以聞先賢自先賢公法自公法於死律或可擬宥竝與拷訊而勿論過矣萬一不卽遲晩小則施威大則加刑斷不可已況捧賂之本律爲軍律乎各別嚴問之意分付該府可也出擧條敎祖源曰判義禁卽爲出去開坐而如不直招當令刑訊各別嚴問可也又敎漢豐曰卿之管下有如許犯科而不能禁戢此豈成說乎渠雖先賢之裔豈可以此顧藉覈實後但當以法從事卿則出去北營招致該營校吏等嚴問草記可也祖源漢豐承命先退奎魯曰目今生民之冤鬱足以干和致災者無過於軍役一款矣白骨徵布黃口充丁虛名之冒錄一身之疊役自是流來痼弊而挽近尤甚無邑不然則編戶殘氓安得無愁冤之氣歎息之聲乎以我國之戶口充我國之軍額優有餘數而上自卿相下及土豪各於田里墓村無不斗護便作游民之淵藪甚至鄕品官吏之屬或以顔私或以賂物實戶壯丁擧皆夤緣圖免其所充役不過無依之殘戶無告之窮氓而一室之內竝老幼四五口無一得免所謂黃口白骨虛錄疊徵之弊亶由是耳臣謂亟令廟堂講究長策革罷謬習矯救積弊而嚴飭營邑諸臣均戶充丁無敢營私使殘邑愁冤之弊無復如前宜矣上曰言則是矣不可以陳談忽之者廟堂營邑之臣若能視國如家必有所濟之益矣出擧條奎魯曰夏序已半雨澤尙杳言念民事可勝悶慮弭災之謨當所先務而救荒之策尤合預講宋臣司馬光曰年凶之後鳩聚賑穀事未易辦令各邑預聚賑穀觀其多少依設賑時事分等賞罰則可以有旨哉言乎實爲今日之良謨近年以來連値稍豐而旱斯具舟熱斯具裘古人所戒則及今豐凶猶未判之時鳩聚穀物以備來憂政爲切時之務矣臣未知廟堂之上有何措置之策營邑之臣有何儲蓄之事而近來諸道列邑見在之穀到處發賣不願之還多數俵散曾無儲置預備之慮民憂國計寧不悶然況今旱魃肆虐四野焦黃來頭賑濟之策尤不可少緩也臣以爲亟令有司之臣預究長策鳩聚賑穀一依司馬光言觀其多少分等施賞俾爲荒歲賑濟之資宜矣上曰近來戶惠廳事瘝曠可悶矣出擧條熙采等曰云云擧條未下命書榻敎曰慶尙兵使之代令該曹口傳差出待下批催促下送命退諸臣以次退出